Post- og Telegrafvæsenet

Post- og Telegrafvæsenet, også kaldet P&T, var et dansk statsligt direktorat, hvis historie går tilbage til 1624. I 1927 slog man to statslige organisationer – Postvæsenet og Telegrafvæsenet, sammen til ét væsen, P&T, der udviklede sig uden de store organisatoriske ændringer frem til 1980'erne. I 1986 blev P&T delt op i et generaldirektorat og seks statsejede virksomheder. Tele Danmark A/S blev etableret i 1990, og GiroBank A/S i 1991, begge som statsejede aktieselskaber. I 1995 blev postvæsenet til Post Danmark, en selvstændig, statsejet virksomhed under Trafikministeriet.

Historie 

Postvæsenet i Danmark blev oprettet 24. december 1624, da Christian 4. udsendte en forordning om postbude. Forordningen kaldes populært for postvæsenets fødselsattest. Man udnævnte en postmester i København, der skulle sidde på Børsen i to timer hver dag og tage sig af postrelaterede forretninger. I 1653 overtog købmand Poul Klingenberg postvæsenets drift for en 30-årig periode med titel af generalpostmester. Han udvidede både antallet af posthuse og postruter.

Efter at Postvæsenet havde været på private og forskellige royale hænder kom det 24. september 1711 under statslig forvaltning. Det var efter Postvæsenet havde været i Dorothea Krags besiddelse i otte år som arvtager efter Christian Gyldenløves død. Krag indførte uniformer i oldenborgernes farver, rødt og gult, som lige siden har været Postvæsenets.

Industrialiseringen 

Det første danske frimærke blev udgivet 1. april 1851 efter udenlandsk forbillede. Den 26. oktober 1859 blev det besluttet at indføre husnumre i København, hvilket var et stort fremskridt for postuddelingen, da man før den tid havde måttet klare sig med beskrivelser som "det tredje hus fra hjørnet" eller lignende.

Jernbanerne blev anlagt fra midten af 1800-tallet, og i mange år frem var transporten af breve og pakker med særlige posttog og postvogne central for postvæsenet. Det rationaliserede postgangen og øgede regulariteten.

Postbiler 
I 1908 indførte Postvæsenet biler som en hjælp til en del af postomdelingen i København. Der var tale om et benzindrevent køretøj af fabrikatet Berliet, fremstillet i Frankrig. I perioden 1911 til 1928 benyttede postvæsenet sig af batteridrevne elbiler. Siden gik man over til benzindrevne køretøjer igen, hvilket fortsatte til slutningen af 1990'erne, hvor dieseldrevne biler tog over. Gennem tiden har nogle bestemte bilmærker kendetegnet postvæsenets bilpark. Før 2. verdenskrig hørte Ford til blandt de foretrukne mærker, mens Chevrolet var fremherskende efter krigen. Bedford dukkede op i løbet af 1950’erne. I 1960'erne, hvor bilparken blev udvidet til hele landet, og dermed også til landpostruterne, kunne postgule Morris 1000, Renault 4, Danbilen og Opel Kadett ses i det danske landskab.

Moderne tider 
I 1967 indførtes postnumre som konsekvens af, at postmængden og det geografiske område, der skulle dækkes, var blevet større. Desuden blev kravene til kvaliteten sat op. I det nye postnummersystem fik hver by sit nummer efter geografisk område med basis i det gamle jernbanesystem. Dermed blev det meget nemmere at sortere posten. Man havde også større sikkerhed for, at byer som Svenstrup J. og Svenstrup Sj. ikke fik hinandens breve. Til gengæld måtte afsenderne fra da af være omhyggelige med at anføre de rette postnumre.

I slutningen af 1970'erne begyndte de teknologiske fremskridt at kunne mærkes i den gamle virksomhed. Nye overenskomster erstattede de gamle akkordsystemer. Bureauvogne, som siden 1856 var blevet brugt til at sortere post, imens togene kørte fra landsdel til landsdel, blev udfaset. Sidste tur kørtes i 1997.

I dag sorteres posten effektivt i store postcentre, hvor digitale, optiske hjælpemidler og tekstgenkendelse står for massesortering af breve. Al transport af post foregår nu med lastbil.

Fra 1. januar 2012 skulle alle i Danmark, som ikke havde det i forvejen, opsætte brevkasse(r)/brevkasseanlæg ved skel, dvs. leveringsadressen, fx udenfor ved opgangen til etagebyggeri.

Ledelse 

Generalpostmestre, siden generaldirektører
 Poul Klingenberg
 1685-1688: Christian Gyldenløve
 1688-1690: Jens Rosenheim
 1688-1699: Matthias Moth
 1711-1712 Claus Heinrich von Vieregg
 1711-1713 Frederik Giedde
 1711-1714 Casper Gottlob Moltke
 1712-1717 Wilhelm Friedrich von Platen
 1713-1717 Christian von Lente
 1717-1719 Vincents Lerche
 1718-1718 Cai Burchard Ahlefeldt
 1719-1721 Vilhelm Münch von Buseck
 1720-1725 Andreas Weyse
 1722-1730 August Frederik von Johnn
 1725-1730 Christian Erlund
 1730-1735 Johan Sigismund Schulin
 1730-1740 Hans Seidelin
 1735-1771 Wilhelm Ludvig von Rehder
 1740-1757 Niels Müller
 1747-1771 Johan Christian Schrødersee
 1752-1771 Frederik Christian Danneskiold-Samsøe
 1762-1771 Christian Frederik Holstein
 1767-1771 Theodor Holmskiold
 1767-? Johan Georg Pauli
 1769-? Jens Lange
 1769-1772 Helferich Peter Sturz
 1772-1793 Theodor Holmskiold (igen)
 1794-1796 Hans Hansen Koefoed (1794 2. direktør, 1796 1. direktør)
 1796-1796 Thorkel Fielsted
 1796-1801 Ernst Frederik von Walterstorff
 1801-1809 Carl Conrad Gustav Knuth (først 3., siden 2. direktør)
 1803-1809 Ernst Frederik von Waltersdorff (igen)
 1809-1810 Johan Carl Frederik Hellfried
 1809-1824 Peder Andreas Kolderup-Rosenvinge (direktør fra 1802)
 1811-1833 Frederik Hauch
 1834-1835 Christian Vilhelm Lange
 1835-1842 David Monrad (direktør fra 1807)
 1835-1848 Niels Winge
 1842-1874 Sophus Danneskiold-Samsøe (fra 1833 4. direktør, senere 1. og fra 1842 generaldirektør)
 1874-1874 Fritz Tobiesen
 1894-1904 Christen Svendsen
 1905-1922 V.O. Kiørboe
 1922-1941 C.I. Mondrup
 1941-1960 K.J. Jensen
 1960-1975 Gunnar Pedersen
 1975-1985 Poul Hansen
 1985-1988 Hans Würtzen
 1988-1995 Helge Israelsen

Litteratur 
 P&Ts historie, 5 bind, København: Generaldirektoratet for Post- og Telegrafvæsenet 1991-1993. .
 Otto Madsen: P&Ts historie til 1711: Et nyttigt og gavnligt Postværk, 1991.
 Anders Monrad Møller: P&Ts historie 1711-1850: Postrytter, dagvogn og fodpost, 1991.
 Poul Thestrup: P&Ts historie 1850-1927: Vogn og tog - prik og streg, 1992.
 Bent Blüdnikow: P&Ts historie 1927-1960: Post og Tele under samme tag, 1993.
 Hans Chr. Johansen: P&Ts historie fra 1960: Fra monopol til konkurrence, 1993.

Eksterne henvisninger 
 V. Kiørboe: "Posttrafikens Tilvæxt siden 1870" (Nationaløkonomisk Tidsskrift, Bd. 3, rk. 5; 1897)

Postorganisationer
Offentlige organisationer i Danmark
Etableret i 1624
Etableret i 1927
Danske styrelser
Ophørt i 1995
Posten i Danmark